Фьодор Тютчев
Безсъница

Превод от руски: Йордан Ковачев, —

chitanka.info

Звъни часовникът в нощта —

еднообразно, всекичасно!

На мрака нощен повестта

и странно ни звучи — и ясно!

Без скръб, спокойно кой от нас

е слушал времето как стене

посред просторите стъмени

с пророчески прощален глас?

Светът сиротен ни изглежда

от зла съдба настигнат в миг,

а ний сами сме, без надежда —

с природата в двубой велик.

И като призрак тих застава

животът ни накрай света

и с нашто време, с нашта слава

бледнее в мрака на нощта.

И вече ново, младо племе

на слънце радостно цъфти,

а нас и старото ни време

забрава мрачна приюти.

И рядко само с ек печален,

дълбоко в полунощен час,

медта с гласа си погребален

по някой път оплаква, нас.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.